Դատավոր Նարինե Հովակիմյանի հարցին, թե ինչու՞ չի մտել ռեստորան հաց ուտելու, ի՞նչը խանգարեց, վկան պատասխանեց, որ ռեստորանի բակում խառնաշփոթ էր, ցանկացել է տեսնել՝ ինչով է ավարտվում խառնաշփոթը: Իսկ թե ինչով է վերջացել խառնաշփոթը, Վոլոդյա Պետրոսյանը միանշանակ ասում էր, որ չգիտի, ինքը ոչ մի բան չի տեսել. «Ես տեսա նորմալ կանգնած զրուցում են»,- ասաց նա: Զրույցի մասին էլ չի հետաքրքրվել, քանի որ այդ բնավորությունը չունի: Ի պատասխան մեղադրող Տոնոյանի հարցի՝ վկան հայտնեց, որ վարույթն իրականացնող քննիչն իրեն հարցաքննել է 2անգամ: «Դուք ներկայացնում եք մի իրավիճակ, որը իրականությանը չի համապատասխանում»,- վկային ասաց մեղադրողը: «Պարոն Տոնոյան, չի համապատասխանու՞մ իրավիճակին»,- իր հերթին մեղադրողին հարցրեց վկան: Վերջինս այնուհետև ասաց, որ իր ներկայությամբ ռեստորանում եղել են հայհոյանքներ. «Մի կին եկավ, ասացին՝ սպանվածի քույրն է, նա էր հայհոյում: Այդ տիկինը Դիլոյանի անունն էր տալիս»: Տուժողի իրավահաջորդ Հասմիկ Մանուչարյանը վկային հակադարձեց, որ այդ կինը ինքն է եղել: «Ես չեմ հայհոյել, ես անիծել եմ»,-ասաց տիկին Հասմիկը: «Դուք ասացիք, որ քննիչը Ձեզ հարցաքննել է երկու անգամ, կհիշե՞ք՝ որտեղ է հարցաքննել»,- հարցրեց պաշտպան Ռուբեն Հակոբյանը: Վկան պատասխանեց, որ հարցաքննվել է Գուգարքի բաժնում: Այսուհանդերձ, վկան հայտարարեց, որ քննիչին տված իր ցուցմունքները ինքն է գրել՝ 6-7 թերթ, իրավաբանական տերմինները քննիչի կողմից բացատրելուց հետո: Ի պատասխան Ռուբեն Հակոբյանի հարցի՝ Վոլոդյա Պետրոսյանն ասաց, որ երկրորդ ցուցմունքը երևի մի 10-15 օր հետո է տվել: Հետո ասաց, որ առաջին ցուցմունքը հիշում է, բայց 2-րդը չի հիշում. «Ե՞րբ եմ գրել, իրոք չեմ հիշում»: Մեղադրող Տոնոյանը վկային հորդորեց. «Եթե չեք հիշում, մի հորինեք»: «Կարելի է պատասխանել, որ ես 2-րդ ցուցմունքը չեմ հիշում»,- մեղադրողի հորդորին պատասխանեց վկան: